ശ്രീനാരായണ ഗുരു മഹാസമാധി ദിനം ആചരിച്ചു തിരുവനന്തപുരം: സാംസ്കാരിക വകുപ്പിന്റെ ആഭിമുഖ്യത്തില് അന്തര്ദേശീയ ശ്രീനാരായണഗുരു പഠന ഗവേഷണ കേന്ദ്രം സംഘടിപ്പിച്ച ശ്രീനാരായണ ഗുരു മഹാസമാധി ദിനാചരണത്തിന്റെ ഭാഗമായി വെള്ളയമ്ബലത്തുള്ള ശ്രീനാരായണഗുരു പ്രതിമയില് സാംസ്കാരിക മന്ത്രി സജി ചെറിയാന് പുഷ്പാര്ച്ചന നടത്തി. വി.കെ. പ്രശാന്ത് എം.എല്.എയുടെ അധ്യക്ഷതയില് ശ്രീനാരായണ ഗുരു ദര്ശനവും സ്ത്രീ സമത്വവും എന്ന വിഷയത്തില് മ്യൂസിയം ഹാളില് നടന്ന സെമിനാറിന്റെ ഉദ്ഘാടനവും അന്തര് ദേശീയ ശ്രീനാരായണ ഗുരു പഠനകേന്ദ്രം ഡയറക്ടര് ഡോക്ടര് ബി സുഗീത എഴുതിയ അദ്വൈതത്തിന്റെ ഋതുഭേദങ്ങള് എന്ന പുസ്തകത്തിന്റെ പ്രകാശനവും മന്ത്രി നിര്വഹിച്ചു. എല്ലാമതങ്ങളും ഒന്നാണെന്ന് ലോകത്തോട് പറയാനുതകുന്ന വിധത്തില് ഒരു വര്ഷകാലം നീണ്ടുനില്ക്കുന്ന സാംസ്കാരിക പരിപാടികള് നടത്താന് വകുപ്പ് തീരുമാനിച്ചിട്ടുണ്ടെന്ന് മന്ത്രി പറഞ്ഞു. മത തീവ്രവാദത്തെ ശക്തമായി എതിര്ത്താല് മാത്രമേ സമൂഹത്തില് സ്ത്രീ പുരുഷ സമത്വം സാധ്യമാവുകയുള്ളു. സ്ത്രീ സമത്വം എന്ന വിഷയത്തില് ഗുരുദേവന് ആദ്യം മുന്നോട്ടുവച്ച നിലപാട് സ്ത്രീകള്ക്ക് വിദ്യാഭ്യാസം നല്കുക എന്നതായിരുന്നു. സമൂഹത്തില് വര്ധിച്ചുവരുന്ന അനാചാരം, അന്ധവിശ്വാസം എന്നിവയെല്ലാം സ്ത്രീകളുടെ തുല്യത ഇല്ലാതാക്കുന്നു. സ്ത്രീ വിരുദ്ധ നിലപാടുകള് വളര്ന്നുവരുന്ന ഇന്നത്തെ സാമൂഹിക പശ്ചാത്തലത്തില് ശ്രീനാരായണഗുരുവിന്റെ വചനങ്ങളും ആശയങ്ങളും ഏറെ പ്രാധാന്യമര്ഹിക്കുന്നതായി മന്ത്രി പറഞ്ഞു. ചടങ്ങില് വാര്ഡ് കൗണ്സിലര് പാളയം രാജന്, അന്തര് ദേശീയ ശ്രീനാരായണ ഗുരു പഠനകേന്ദ്രം അഡ്മിനിസ്ട്രേറ്റീവ് ഓഫീസര് വി സുരേഷ് കുമാര്, വിദ്യാഭ്യാസ സ്റ്റാന്റിംഗ് കമ്മിറ്റി ചെയര്പേഴ്സണ് റീന എന്നിവരും സന്നിഹിതരായിരുന്നു. The post ശ്രീനാരായണ ഗുരു മഹാസമാധി ദിനം ആചരിച്ചു first appeared on MalayalamExpressOnline.